Tiltale for overtrædelse af straffelovens § 114 e, 1. pkt., og § 114 i, stk. 1, jf. stk. 3, jf. bekendtgørelse nr. 1200 af 28. september 2016, § 1, stk. 1, nr. 1 (nu bekendtgørelse nr. 708 at 6. juli 2019... Vis mere
Ret: Retten i Kolding (1. instans)
Faggruppe: Straffesag — Nævningesag
Sagsemner: Statsforfatning, sikkerhed og terrorisme;
Udlændinge;

/

4 års fængsel for fremme af terrorvirksomhed

38-årig kvinde idømt 4 års fængsel, frakendt sit danske statsborgerskab og
udvist for ved sit ophold i Syrien at have fremmet terrororganisationen
Islamisk Stats virksomhed

Sagsnummer: Straffesag nr. 10032/2022

Sagen kort fortalt

Kvinden var tiltalt efter bl.a. straffelovens § 114 e, 1. pkt., for i en periode fra februar 2015 til marts 2019,
sammen med sin daværende ægtefælle og deres mindreårige børn, at være indrejst i Syrien og dér at
have fremmet virksomheden for terrororganisationen Islamisk Stat (IS),  idet hun gennem sin
tilstedeværelse, herunder ved at virke som hjemmegående husmor for og hustru til personer, der var
aktive i IS, bidrog til, at IS kunne opretholde og konsolidere sin position i området.

Anklagemyndigheden krævede, ud over fængselsstraf, at tiltalte også skulle frakendes sin danske
indfødsret (statsborgerskab) efter indfødsretsloven, og at hun skulle udvises af Danmark med
indrejseforbud for bestandig efter udlændingeloven.

Kvinden erkendte, at hun i Syrien fungerede som mor og husmor i familien, men at det først var efter
hjemkomsten, at hun forstod, at hun derved havde bidraget til, at Islamisk Stat kunne opretholde sin
virksomhed. Efter hendes forklaring var hun ikke klar over, at IS var en terrorvirksomhed i straffelovens
forstand.

Dommens resultat

Retten fandt det imidlertid bevist, at kvinden allerede forud for indrejsen til Syrien måtte have været klar
over, at Islamisk Stat var en terrororganisation, og fandt hende på den baggrund skyldig.

Anklageren havde påstået kvinden straffet med fængsel i ikke under 4 ½ år.

Forsvareren havde påstået kvinden straffet med fængsel i 3 år og 3 måneder.

Sagen var en nævningesag, og der var uenighed om dommens resultat.

Et mindretal bestående af 5 stemmer voterede for at fastsætte straffen til fængsel i 4 ½ år.

Et flertal bestående af 7 stemmer voterede for at fastsætte straffen til fængsel i 4 år.



/

Ved afstemningen om frakendelse af statsborgerskab og udvisning for bestandigt blev der afgivet 7
stemmer for og 5 stemmer imod.

Efter udfaldet af afstemningen blev kvinden straffet med fængsel i 4 år, frakendt sit danske
statsborgerskab og udvist med et indrejseforbud for bestandig.

Kvinden vil indenfor 14 dage beslutte om hun anker dommen.